als_Latn dik_Latn sag_Latn
Shefi i Misionit të Bashkimit Evropian për Sundim të Ligjit në Kosovë- (EULEX), z. Gabriele Meucci, ka vizituar Gjykatën Themelore të Mitrovicës, punëtorët e së cilës tash e shtatë vite punojnë në objektin e gjykatës në Vushtrri.
Me këtë rast, ai u prit nga kryetarja e gjykatës, znj. Kada Bunjaku-Perçuku, kryeprokurori i Prokurorisë Themelore në Mitrovicë, z. Shyqyri Syla dhe një pjesë e gjyqtarëve të kësaj gjykate.
Në këtë takim që ishte i pari i këtij lloji, z.Meucci u njoftua më për së afërmi me punën e gjyqtarëve, prokurorëve e po ashtu me gjendjen dhe vështirësitë që ballafaqohen ata dhe personeli i prokurorisë dhe Gjykatës Themelore në Mitrovicë.
“Siç jeni në dijeni punonjësit e sistemit të drejtësisë në Mitrovicë nga viti 2008 e këndej, ku jemi larguar me dhunë nga objekti i jonë në veri të Mitrovicës, punojmë në kushte jashtëzakonisht të vështira për punë. Por, edhe përkundër kësaj, gjyqtarët e kësaj gjykate dhe personeli kanë shënuar rezultate të mira dhe efikasitet në kryerjen e punëve”, ka deklaruar kryetarja e gjykatës, znj. Bunjaku-Perçuku, njofton kumtesa nga Gjykata.
Ajo gjithashtu ka theksuar bashkëpunimin e mirë që ka personeli i gjykatës me pjesëtarët e Eulex-it që operojnë në veri të Mitrovicës.
Në anën tjetër, Shefi i EULEX-it z. Meucci duke theksuar lartë këtë bashkëpunim, tha se gjyqtarët dhe personeli i gjykatës kanë bërë një punë të rëndësishme për komunitetin.
Në pyetjet e gjyqtarëve, z. Meucci tha: “Siç e dini, ne po ndihmojmë, po asistojmë në implementimin e marrëveshjes të arritur ndërmjet Prishtinës dhe Beogradit dhe shpresojmë se kjo së shpejti do të vihet në zbatim”
Ai shtoi: “Kam ardhur këtu t’i dëgjoj mendimet e juaja se si e parashihni të ardhmen, sepse fundi i fundit ne e kryejmë punën tonë si mision, por ju jeni aktorë në vendngjarje, jeni në skenë. Jeni duke e bërë një punë thelbësore, një punë shumë të rëndësishme për komunitetin” .
Ndërkohë, kryeprokurori z. Syla dhe disa nga gjyqtarët prezentë në takim e informuan shefin e EULEX-it edhe me disa rrethana sa i përket vendosjes së tyre në objektin e gjykatës në veri të Mitrovicës, e po ashtu u shprehen optimist për funksionim normal të këtij sistemi në një të ardhme të afërt.
als_Latn als_Latn als_Latn als_Latn als_Latn als_Latn als_Latn als_Latn als_Latn